ཞང་ཞུང་ཆོས་དབང་གྲགས་པ་ནི།མངའ་རིས་ཞང་ཞུང་དུ་སྐུ་འཁྲུངས།ཆུང་དུས་ནས་ཡི་གེའི་ཕྱི་མོ་སློབ་པ་ནས་བཟུང་བསླབ་པར་བྱ་བའི་གནས་ཐམས་ཅད་སློབ་དཔོན་གྱིས་ལན་རེ་གཉིས་བརྡ་སྤྲད་པ་ཙམ་གྱིས་ཚེགས་མེད་དུ་མཁྱེན།དབུས་སུ་ཕེབས་ཏེ་རྗེ་ཡབ་སྲས་གསུམ་སོགས་ཀྱི་ཞབས་ལ་གཏུགས་ནས་མདོ་རྒྱུད་ཀྱི་བཤད་ལུང་དང་ཟབ་མོའི་དབང་ཁྲིད་རྗེས་གནང་སོགས་བུམ་པ་གང་བྱོའི་ཚུལ་དུ་གསན་ཞིང་།སྒྲ་ཚད་སྙན་ངག་ལ་སྦྱངས་པ་དཔྱིས་ཕྱིན་པར་མཛད་པས་མཁས་པའི་གོ་འཕང་བརྙེས།རྗེ་ཙོང་ཁ་པའི་སློབ་མ་རྣམས་ལས་རྣམ་དཔྱོད་ཕུལ་དུ་བྱུང་བའི་སློབ་མ་ཟུང་གི་ཡ་གྱལ་དུ་བགྲངས།དགུང་ལོ་སོ་ལྔ་པར་རྒྱལ་པོ་རཱ་མ་ཎའི་གཏམ་རྒྱུད་འདི་མཛད་པས་སྙན་ངག་ལ་མཁས་པའི་གྲགས་པ་རྒྱས།ནགས་ཤོད་སྤུས་མདའི་གདན་སར་ཕེབས་ནས་འཆད་ཉན་མཛད།ཆབ་མདོ་བྱམས་པ་གླིང་དང་།གུ་རུ་དཔལ་འཁོར་གྱི་ཁྲི་ལ་ཕེབས་ཏེ་ཆོས་ཀྱི་འཁོར་ལོ་རྒྱ་ཆེར་བསྐོར།༡༤༦༩ལོར་ནགས་ཤོད་སྤུས་མདའ་རྣམ་རྒྱལ་དཔལ་འབར་དུ་སྐུ་གཤེགས།ཁོང་གི་གསུང་རྩོམ་ལ།དཔལ་དུས་ཀྱི་འཁོར་ལོའི་རྣམ་བཞག་སོགས་ཆོས་ཚན་བཅོ་ལྔ་བཞུགས།